SKRIFTLIG FORESPØRGSEL E-2261/00

af Brice Hortefeux (PPE-DE) til Rådet

(7. juli 2000)

Om: Schengen-området: samarbejde mellem medlemsstaternes grænsekontrolorganer

Den 19. juni 2000 blev søgelyset på tragisk måde rettet mod Den Europæiske Union med opdagelsen af 58 ulovlige indvandrere, som var omkommet efter deres skrækkelige rejse til Storbritannien. Den mindede os om, at afskaffelse af systematisk kontrol ved Schengen-områdets indre grænser udgør en udfordring for toldmyndighederne i Unionens medlemsstater. Vi må konstatere, at ofrene blev opdaget ved en toldkontrol i Dover uden for Schengen-området, medens det køretøj, som transporterede ofrene, var kørt over to overgange til Schengen-området, i Rotterdam og Zeebrugge.

Det Europæiske Råd krævede på sit møde i Tampere den 15. og 16. oktober 1999 et snævrere samarbejde og faglig gensidig bistand mellem medlemsstaternes grænsekontrolorganer navnlig ved søgrænserne.

1. Hvilke initiativer foreslår Rådet efter Det Europæiske Råds konklusioner fra Tampere for at forbedre samarbejdet mellem medlemsstaternes grænsekontrolorganer?

2. Under henvisning til, at det kriminelle køretøj forud for dramaet den 19. juni 2000 var kørt over grænserne uden kontrol i havne i medlemsstater inden for Schengen-området, agter Rådet da at træffe særlige foranstaltninger for indførelse af toldkontrol i havne inden for Schengen-området?

3. På Det Europæiske Råds møde i Tampere vedtoges det at oprette en enhed (Eurojust), med den opgave at forbedre bekæmpelsen af alvorlige former for kriminalitet: vil smugling af illegale indvandrere blive en prioriteret aktion under Eurojust? Er der planlagt samarbejdsordninger mellem Eurojust og medlemsstaternes grænsekontrolorganer?

Svar

(7. november 2000)

Medlemsstaternes grænsekontrolorganer samarbejder til stadighed.

Dette samarbejde kan antage flere former, f.eks.:

- telefonkontakter, eller kontakter ved hjælp af andre midler, om konkrete tilfælde. Med henblik herpå råder medlemsstaterne over en liste over kontaktpunkter

- udveksling af oplysninger mellem medlemstaternes grænsekontrolmyndigheder

- seminarer om konkrete emner såsom søgrænserne, der fandt sted i juni i Lissabon under det portugisiske formandskab, osv.

Der gøres i øvrigt opmærksom på, at medlemsstaterne i Rådets relevante arbejdsgrupper og især inden for Cirefi (Oplysnings-, Analyse- og Udvekslingscenter for Grænsepassage og Indvandring) udveksler oplysninger om ulovlig indvandring, ruter, menneskesmuglere samt andre spørgsmål i tilknytning til grænser og indvandring.

På foranledning af medlemsstaterne er der undersøgelser eller initiativer i gang på følgende områder:

- Ansvar med hensyn til blinde passagerer om bord på skibe. Der er under det portugisiske formandskab lavet en undersøgelse om dette spørgsmål ved hjælp af et spørgeskema. Resultaterne er ved at blive gennemgået.

- Frankrigs initiativ med henblik på vedtagelse af et direktiv om transportudøveres ansvar. Ifølge dette initiativ skal medlemsstaterne anvende sanktioner over for de transportvirksomheder, der befordrer udlændinge på medlemsstaternes område, der ikke er i besiddelse af de dokumenter, der kræves for at indrejse på disse staters område. Dette initiativ tager også hensyn til beskyttelse af asylansøgere.

- Frankrigs initiativ vedrørende et forslag til direktiv med et udkast til rammeafgørelse om bekæmpelse af hjælp til ulovlig indreje og ulovligt ophold. Disse forslag tager sigte på at skabe strafferetlige rammer for menneskesmuglere.

Rådet afventer ligeledes forslag fra Kommissionen på dette området.

1. Med hensyn til styrkelsen af kontrollen ved grænserne minder Rådet om konventionen af 26.7.1995 om brug af informationsteknologi på toldområdet og konventionen af 18.12.1997 om gensidig bistand og samarbejde mellem toldmyndighederne. Disse konventioner(1) er endnu ikke vedtaget af alle medlemsstaterne i overensstemmelse med deres respektive forfatningsmæssige bestemmelser.

2. Derudover gør Rådet opmærksom på mulighederne for at styrke politikontrollen ved at gennemføre projekter vedrørende bestemte ruter, som fastsat i resolution af 27.5.1999 om bekæmpelse af international kriminalitet, som følger bestemte ruter(2).

3. Det Europæiske Råds konklusioner fra Tammerfors fastsætter, at Eurojust skal have til opgave at lette den egentlige koordinering mellem medlemsstaternes retsforfølgende myndigheder og støtte efterforskningen i kriminalsager vedrørende organiseret kriminalitet. Dels den tyske delegation og dels den portugisiske, franske, svenske og belgiske delegation har forelagt Rådet udkast til afgørelse om oprettelse af Eurojust.

Disse to udkast omfatter bekæmpelsen af menneskehandel, førstnævnte indirekte ved at give Eurojust til opgave at bistå i efterforskningen af grovere kriminalitet i tilfælde, hvor gensidig retshjælp kan være nødvendig i forbindelse med retsforfølgningen(3), og sidstnævnte ved udtrykkeligt at medtage menneskehandel i kompetenceområdet for Eurojust, således som den defineres i Rådets afgørelse af 3. december 1998 om udvidelse af definitionen af forbrydelsen menneskehandel i bilaget til Europol-konventionen(4).

(1) EFT C 316 af 27.11.1995, s. 33 og EFT C 24 af 23.1.1998, s. 1.

(2) EFT C 162 af 9.6.1999, s. 1.

(3) EFT C 206 af 19.7.2000, s. 1.

(4) EFT C 26 af 30. januar 1999, s. 21.